title: Paotr Treoure
text: Paotr Treoure a oa anv-pluenn Augustin Konk, beleg a Vro-Leon, brudet ivez evel An aotrou Konk.
  
  Anv-pluenn
  Dindan meur a stumm e kaver e anv-pluenn : Paotr Treoure, Paotr-Tréouré, Potr Treoure… Hervez katalog Levraoueg broadel Bro-C'hall ez eo Paotr Treoure ar stumm etrebroadel.
  
  E vuhez
  D'ar 16 a viz Here 1874 e voe ganet Augustin Konk e Treoure, e parrez Plougin. 
  E skolaj Lesneven e reas e studi kent bezañ beleget e 1898. Kure e voe e Kastell-Paol, person e Lokenole goude-se ; e 1930 e voe person e Plouneour-Traezh, ma chomas betek e varv d'ar 26 a viz Kerzu 1952 e Kastell-Paol.
  
  Er skolioù katolik e veze lakaet ar vugale da zeskiñ e vojennoù dre an eñvor, evel ma veze desket Fablennoù Jean de la Fontaine e galleg.
  
  E 2021 ez eus bet embannet ur bladenn gant TES, enni darn eus e vojennoù, asambles gant re all, troet e brezhoneg diwar fablennoù La Fontaine gant meur a aozer ha lennet gant meur a vouezh (Mari Kermareg, Loeiza Beauvir, David ar Gall...).
  
  Oberennoù
  Barzaz ha Soniou evit ar vugale (Presse Libérale, Brest, 1935, nemet bloavezh ebet merket war al levrig) gant barzhonegoù ha kanaouennoù. Adembannet div wech :
  Mojennou ha Soniou (Imprimerie Centrale de Bretagne, Rennes, hep bloavezh), adembannadur kresket eus al levr kentañ, graet war-lerc'h an Eil Brezel-bed, ennañ ur rakskrid gant ar chaloni Frañsez Falc'hun. Darn eus ar skridoù a voe implijet gant Radio-Kimerc'h.
  Mojennou, Brud Nevez, 1982.
  
  Kanaouennoù
  Un toullad kanaouennoù zo bet savet gantañ, war tonioù eus Bro-Skos, Kembre, Kernev-Veur, SUA ; re all kempennet hepken. En o zouez : 
  Gwir Vretoned, war ton Seziz Gwengamp, e Barzhaz Breizh, bet brudet bras ;
  Marijanig Lagadbran, dastumet ha kempennet gantañ (hep ma oufed resis diwar beseurt danvez), kanet en ur bern skolioù Diwan ;
  Mari Vastrouilh, savet gantañ war un ton eus SUA ;
  Va zi bihan, diwar ur ganaouenn eus Kembre, bet enrollet gant Eliane Pronost ;
  Luskell va bag, diwar ur c'han a Vro-Skos, The Skye boat song ;
  Good onions, very cheap, diwar-benn ar Jonied ;
  Ar bloaz nevez, diwar un ton eus Kembre ;
   Yannig an difouper neiziou, war don gavotenn an Aven (ha hini ar ganaouenn Matilin an Dall), savet pe gempennet.
  
  Levrlennadur 
  Abeozen : Istor lennegezh vrezhonek an amzer vremañ (Al Liamm).
  
  Pennadoù kar
  Al louarn hag ar rezin
  Al louarn besk
  Ar vran hag al louarn
  Mojennoù
  
  Liammoù diavaez
  Oberennoù Paotr Treoure er CRBC Brest
  Kanaouennou Paotr Treoure e gwivan Per Kentel
  Kanaouennoù Paotr Treoure
  
  Notennoù 
  
  Skrivagnerien vrezhonek
  Skrivagnerien Breizh
  Saverien kantikoù
  Fablennoù
  Beleien Breizh
  Ganedigezhioù 1874
  Marvioù 1953
  Paotr Treoure